О финансирању заштите животне средине на локалном нивоу (2017)

**(НАСЛОВ)**

Како би испунила услове за чланство у ЕУ и усагласила своју правну регулативу и праксу са европском, Србија ће само у области заштите животне средине (поглавље 27) морати да уложи око 10,6 милијарди евра, по неким проценама и знатно више.

Највећа улагања очекују се у пречишћавању отпадних вода и управљању отпадом. То су комуналне делатности, у надлежности локалне самоуправе и процењује се да ће око 40% финансијских обавеза ЕУ интеграција у овом поглављу пасти на терет локалних буџета. Да ли општине и градови могу да одговоре на такав изазов?

Желећи да одговори на ово питање, Еколошки центар „Станиште“ од 2010. године проучава стање финансирања заштите животне средине на локалном нивоу. Од свих 145 општина и градова у централној Србији и АП Војводини траже се завршни рачун буџета, програм коришћења средстава буџетског фонда за заштиту животне средине и извештај о коришћењу средстава овог фонда. У сарадњи са Центром за европске политике из Београда, уз финансијску подршку Регионалног центра за животну средину (REC) и Шведске међународне агенције за развој и сарадњу (SIDA), у 2017. години спроведено је ново истраживање. Ево кључних резултата.

У периоду 2010-2015, сваке године осим 2012, текући приходи локалних самоуправа од наменских накнада за заштиту животне средине били су већи од расхода буџетских „еколошких“ фондова. Збирни текући приходи за све општине заједно били су између 3 и 4,5 милијарде динара годишње, док су расходи у фондовима били између 2,5 и 3 милијарде динара. Неутрошена наменска средства се по закону преносе у наредну годину. У 2015. години укупни приходи (пренета средства из претходних година плус текући приходи за ту годину) били су већи од расхода код 117 локалних самоуправа (више од 80%) те је износ које су те општине и градови морали да пренесу у 2016. годину збирно виши од 6,5 милијарди динара. Чак 65 општина и градова ова средства не помиње у програмима фонда за 2016. годину и то указује да су потрошена за друге намене, а не за програме заштите животне средине.

Изменама Закона о буџетском систему из децембра 2015. године укинут је наменски карактер „еколошким“ накнадама, и новац прикупљен од њих сада се може користити и за намене које са животном средином немају везе. Тако је омогућено да општине и градови по закону пренамењују „еколошки динар“, што су раније радиле мимо закона. Ова пренамена јасно се уочава још на нивоу планирања. У програмима локалних фондова у 2015. години, општине су планирале да за заштиту животне средине потроше 6,4 милијарди динара, а већ у 2016. години су искористиле законом дату могућност, па су планирале само 5,2 милијарди динара расхода, иако су текући приходи у тој години порасли. Ово указује да локалним функционерима животна средина није приоритет.

Примећује се да опада број општина и градова које имају програм буџетског фонда за заштиту животне средине, са 133 у 2015. години, на 126 у 2016, уз образложење да средства од накнада више нису наменска. Извештај о утрошку средстава овог фонда у 2015. години имало је само 98 општина и градова.

Посебан проблем је тај што велики број општина и градова кроз буџетски фонд за заштиту животне средине троши средства и на програме који не припадају овој области и што Министарство даје сагласности на такве програме. Од око 3,5 милијарде, колики су укупни расходи буџетских фондова били у 2015. години, око милијарду динара потрошено је на пројекте који нису у вези са заштитом животне средине, на пример, уређење атарских путева, чишћење канала, прскање комараца, субвенције јавним комуналним предузећима, изградња саобраћајница, топловода, водовода, и друго.

„Наше потребе су много веће од новца који приходујемо од 'еколошких' накнада, али ни то што се приходује не користи се у потпуности, јер се планирају мањи расходи од прихода, још мање од планираног се заиста потроши, а и од тога што се потроши добар део иде за програме који са животном средином немају везе“ – био би опис система финансирања заштите животне средине у једној реченици.

Јавни и цивилни сектор слажу се да грађани недовољно учествују у одлучивању колико новца ће бити у „еколошким“ фондовима и за које активности ће се утрошити, резултат је анкете међу око 100 општина и невладиних организација. Док представници општина сматрају да је то због недовољне заинтересованости грађана, у цивилном сектору проблем виде у неспремности локалних власти да више укључе грађане у одлучивање.

Резултате истраживања редовно шаљемо у надлежно Министарство и Делегацију ЕУ у Србији, који имају позитиван став према нашим истраживањима и прате резултате. Надамо се да ће министарство неке препоруке које дајемо прихватити и применити.

Овакво стање одржава се годинама, чак се временом и погоршава. Потребе да се систем унапреди итекако има. Са постојећим начином финансирања, извесно је да нећемо побољшати садашње неповољно стање у животној средини, ни испунити услове ЕУ, али ни очекивања грађана Србије. Потребно је вратити наменски карактер накнадама за заштиту животне средине, увести мере финансијске контроле којима ће се спречити ненаменско трошење, развити процедуре сарадње између министарства, ојачати локалне невладине организације за надзор припреме и извршења програма фонда за заштиту животне средине, увести процедуре за учешће грађана у одлучивању. Тек тада можемо се надати напретку у овој области.